Denne artikkelen **trenger flere eller bedre referanser for verifikasjon**. Du kan forbedre denne artikkelen ved å legge inn referanser til gode kilder. Hvem som helst kan fjerne kildeløst materiale uten forvarsel, men den foretrukne tilnærmingen er i første omgang å markere de setningene/påstandene som trenger kildebelegg ved å tilføye *{{Trenger referanse|dato=2024-02}}* etter påstanden. *2020-03*

**Øivin Fjeldstad** (født 2. mai 1903 i Christiania, død 16. oktober 1983 i Oslo) var en norsk dirigent og fiolinist.

Fiolinist og pedagog
--------------------

Fjeldstad debuterte som fiolinist i Christiania i 1921, etter studier ved konservatoriet i Christiania og senere i Leipzig. I en årrekke var han førstefiolinist og senere 3. konsertmester i Oslo Filharmoniske Orkester og konsertmester i Radioorkestret som bestod av Filharmoniens musikere delt i to hold som skiftet annenhver måned om å gjøre tjeneste som radioorkester. Han hadde sin dirigentdebut i Oslo i 1931, og etter videre studier med Clemens Krauss i Berlin ble Fjeldstad i 1946 ansatt som kapellmester i NRK. 

Som fiolinpedagog var han i mange år knyttet til konservatoriet i Oslo hvor han utdannet fiolinister som Henry Johnsrud og Kaare Sæther som begge ble stemmeledere i henholdsvis 1. og 2. fiolingruppen i Oslo Filharmoniske Orkester

Dirigent
--------

I årene 1950–1955 ledet han en rekke operaoppførelser på Det Nye Teater i Oslo og med blant annet Anne Brown på scenen var dette de første oppførelser av operaer av den amerikanske komponisten Gian-Carlo Menotti i Europa.[] I 1953 hadde man suksess med Purcells *Dido og Aeneas* med Kirsten Flagstad og Bjarne Buntz i tittelrollene. I årene 1959-61 var Fjeldstad Den Norske Operas 1. kapellmester. Fra 1962 til 1969 var han sjefdirigent og kunstnerisk leder for Oslo-Filharmonien med Herbert Blomstedt som kapellmesterkollega. 

I perioden 1961–1974 var Fjeldstad også fast dirigent for det britiske ungdomsorkesteret The National Youth Orchestra of Great Britain. Foruten en rekke konserter i Storbritannia ledet han dette orkesteret også på turneer bl.a. til Tyskland, Sovjetunionen og i Norden. Fjeldstad gjestet også en rekke utenlandske orkestre og gjorde innspillinger med både London Symphony Orchestra, Wiener Symphonikerne, The National Youth Orchestra of Great Britain og Oslo-Filharmonien. 

Fjeldstad gjorde hovedsakelig innspillinger med norsk musikk, men også den første fullstendige innspillingen av Richard Wagners *Götterdämmerung*, med blant annet Kirsten Flagstad, som ble utgitt i 1956. Han var dirigent for Cæciliaforeningen i Oslo fra 1957 til 1977 og for Vestfold Symfoniorkester fra 1969 til 1982. I 1978 ble han tildelt Vestfold fylkeskommunes Kunstnerpris og i 1982 ble han æresmedlem av Norsk Tonekunstnersamfund.

Fjeldstad var kjent som en fremragende akkompagnatør og dirigerte de wienerklassiske komponister med forkjærlighet.[] Mozart, Beethoven og særlig Brahms sto ofte på hans konsertprogrammer. I tillegg var Fjeldstad i hele sin karriere en forkjemper for ny musikk, først gjennom sitt arbeid i The International Society for Contemperary Music og «Ny Musikk», og deretter som en forkjemper for samtidige norske komponister.[] Spesielt samarbeidet han med Fartein Valen nevnes. I 1950 gjorde Norsk Film en innspilling av Valens fiolinkonsert med Camilla Wicks som solist og Fjeldstad som dirigent. Fjeldstad ble dessuten formann i «Valenselskapet» i 1958. Andre komponister han arbeidet tett med var Sparre Olsen, Geirr Tveitt, Klaus Egge, David Monrad Johansen, Ludvig Irgens-Jensen, Arne Nordheim og Antonio Bibalo.

Utmerkelser og medlemskap
-------------------------

Øivin Fjeldstad var kommandør av St. Olavs Orden, hadde Kongens fortjenstmedalje i gull og ble også tildelt utmerkelser i Belgia, Finland, Østerrike og Nederland.

Fjeldstad var frimurer.

Familie
-------

Øivin Fjelstad var far til skuespilleren Lise Fjeldstad, siviløkonomen og politikeren Øivin Skappel Fjeldstad og fysioterapeut Tone Skappel Hauge.

Referanser
----------

1. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
2. 1 2   Norsk biografisk leksikon, oppført som Øivin Fridtjof Fjeldstad, Norsk biografisk leksikon ID Øivin\_Fjeldstad, besøkt 9. oktober 2017[Hentet fra Wikidata]
3. 1 2   Internet Movie Database, IMDb-ID nm0280752, besøkt 12. august 2015[Hentet fra Wikidata]

Eksterne lenker
---------------

* (en) Øivin Fjeldstad på Internet Movie Database Rediger på Wikidata

* (en) Øivin Fjeldstad på Internet Movie Database Rediger på Wikidata

* (no) Øivin Fjeldstad hos Sceneweb Rediger på Wikidata
* (en) Øivin Fjeldstad på Discogs Rediger på Wikidata

* (en) Øivin Fjeldstad på MusicBrainz Rediger på Wikidata


|  |  |  |
| --- | --- | --- |
| Forgjenger:**Odd Grüner-Hegge** | **Dirigent Oslo-Filharmonien  sammen med Herbert Blomstedt** (1962–1969) | Etterfølger:**Miltiades Caridis** |

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Prabook **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** ICCU **·** BNE **·** CiNii **·** MusicBrainz **·** Discogs
 |